Správa k rozpočtu Mesta Žilina na rok 2008.

Mestskej rade v Žiline predkladáme na prerokovanie návrh rozpočtu Mesta Žilina na rok 2008. Návrh rozpočtu bol spracovaný  na základe platných rozpočtových pravidiel  na zostavenie rozpočtu na rok 2008.
Návrh rozpočtu na roky 2009 a 2010 je len informatívny a nie je predmetom schvaľovania.
 
Návrh rozpočtu Mesta Žilina na rok 2008  je zostavený ako vyrovnaný , pričom celkové príjmy aj výdavky  sú v objeme 1 329 483 tis.Sk.

Pri príprave rozpočtu na rok 2008 postupovalo  mesto podľa ustanovení zákona č. 583/2004 Z. z. o rozpočtových pravidlách územnej samosprávy, zákona č. 564/2004 Z. z. o rozpočtovom určení výnosu dane z príjmov územnej samospráve, zákona č. 668/2004 Z. z. o rozdeľovaní výnosu dane z príjmov územnej samospráve, zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady, v ktorých sú sú definované pravidlá a rámcové východiská pre rozpočtovanie príjmov a výdavkov . 
 
Sumarizácia	 	Rozpočet na rok 2008	Rozpočet na rok 2009	Rozpočet na rok 2010	
Bežné príjmy :	 	1 166 145	1 172 477	1 183 801	
Kapitálové príjmy :	 	57 338	6 385	6 327	
Príjmové finančné operácie:	106 000	10 000	10 000	
Rozpočtové príjmy spolu	1 329 483	1 188 862	1 200 128	
Bežné výdavky spolu	1 096 762	1 098 708	1 115 411	
Kapitálové výdavky spolu	50 082	7 515	2 441	
Výdavkové finančné operácie	182 639	82 639	82 276	
Rozpočtové výdavky spolu	1 329 483	1 188 862	1 200 128	
Bežný rozpočet	 	 	69 383	73 769	68 390	
Kapitálový rozpočet	7 256	-1 130	3 886	
Finančné operácie	-76 639	-72 639	-72 276	
Hospodárenie celkom	0	0	0	

    

Príjmy  celkom                                                       1 329 483 tis. Sk

100 Daňové príjmy                                                                  775 000 tis. Sk
110 Dane z príjmov a kapitálového majetku                                             606 000 tis. Sk
111 Daň z príjmov fyzickej osoby                                                              606 000 tis. Sk

•	111 003 Výnos dane z príjmov poukázaný úz.samospráve          606 000 tis. Sk
Rozhodujúci podiel na príjmoch rozpočtu mesta budú mať v roku 2008 daňové príjmy. 
Predopkladaná výška výnosu dane z príjmov fyzických osôb poukázaneho územnej samospráve na rok 2008 je 606 000 tis. Sk.
Zákonom č. 564/2004 Z.z. o rozpočtovom určení výnosu dane z príjmov územnej samospráve bol určený podiel obcí na výnose dane z príjmov fyzických osôb vo výške 70,3 % v príslušnom rozpočtovom roku. Kritéria a spôsob rozdeľovania výnosu dane upravuje nariadenie vlády SR z 2.12. 2004 o rozdeľovaní výnosu dane z príjmov územnej samospráve. Východiskom pre výpočet tejto dane  pre rozpočet na rok 2008 bol vývoj príjmov tejto dane v roku 2007, zverejnené makroekonomické prognózy MF SR na rok 2008 a počet obyvateľov k 30.9.2007. Predmetná daň z príjmov bude do rozpočtu mesta plynúť mesačne prostredníctvom daňového úradu  v zmysle  nariadenia vlády.

120 Dane z majetku                                                                                    143 000 tis. Sk

•	121 Daň z nehnuteľností                                                                143 000 tis. Sk
Rozpočet dane z nehnuteľností pre rok 2008 zohľadňuje ustanovenia Všeobecne záväzného nariadenia o dani z nehnuteľností č. 13/2007 schváleného mestským zastupiteľstvom dňa 29.10.2007.

130 Dane za tovary a služby                                                                        26 000 tis. Sk

•	133 Dane za špecifické služby / miestne dane /                             26 000 tis. Sk
Predpokladaná výška miestnych daní je rozpočtovaná na základe sadzieb v zmysle platných všeobecne záväzných nariadení mesta a  zohľadňuje   skutočnosť  roku 2007.

daň za psa                                                                                            1 140 tis. Sk
daň za užívanie verejného priestranstva                                            18 750 tis. Sk
daň za ubytovanie                                                                                5 000 tis. Sk
daň za predajné automaty                                                                       210 tis. Sk
daň za nevýherné hracie prístroje                                                           200 tis. Sk
daň za vjazd a zotrvanie mot. vozidla v historickej časti mesta              700 tis. Sk

200 Nedaňové príjmy                                                               164 774 tis. Sk
210 Príjmy z podnikania  a z vlastníctva majetku                                        65 234 tis. Sk
211 Príjmy z podnikania                                                                                   6 000 tis. Sk
•	Dividendy                                                                                               6 000 tis. Sk
Mesto Žilina bolo v roku 2007  akcionárom v obchodných spoločnostiach : Dexia banka Slovensko a.s., Žilinské komunikácie a.s., Mestský investorský útvar s.r.o, BYTTERM a.s., kde predpokladáme za rok 2007 výplatu dividend.

212 Príjmy z vlastníctva majetku                                                                  59 234 tis. Sk
Príjem z prenajatých pozemkov vychádza z uzatvorených nájomných zmlúv na prenájom pozemkov najmä pod stánky s rýchlym občerstvením, novinové stánky, letné terasy a reklamné panely.
Príjem z prenajatých budov a objektov vychádza z uzatvorených nájomných zmlúv s nájomcami, ktorí v nebytových priestoroch vo vlastníctve mesta  majú umiestnené kancelárie alebo prevádzkujú kaviarne alebo poskytujú služby obyvateľstvu. 
V roku 2008 bude príjmom z prenájmu aj ekonomické nájomné z bytových domov zaobstaraných z prostriedkov Štátneho fondu rozvoja bývania, ktorý sa použije na splátku úverov a úrokov zo ŠFRB vo výške 19 200 tis. Sk.
Príjem z prenájmu vo výške 20 000 tis. Sk je rozpočtovaný na  školské zariadenia na území mesta.  Tieto príjmy  budú poukázané v zmysle zákona č. 431/2002 Z.z. o účtovníctve na účet mesta a následne vrátené týmto zariadeniam, ktoré ich použijú na  bežné výdavky.

220 Administratívne poplatky a iné poplatky  a platby                               47 555 tis. Sk
                             
•	221 Administratívne poplatky                                                             21 310 tis. Sk 
Príjmy zo správnych poplatkov platia fyzické aj právnické osoby napr. za osvedčovanie listín ma matričnom úrade, za vystavenie rybárskych lístkov, za zvláštne užívanie pozemnej komunikácie (rozkopové povolenia), kolaudačné rozhodnutia a iné. 

•	221 005 Licencie                                                                                  20 000 tis. Sk
Poplatok  za udelenie individuálnej licencie platí právnická osoba, ktorá  uvedené  prístroje  umiestnila  a prevádzkuje  v zmysle  zákona   č. 171/2005 Z. z. o hazardných hrách. Sadzba  poplatku  za   prevádzkovanie   výherného   hracieho   prístroja v zmysle  zákona  č.145/1995 Z. z. o  správnych   poplatkoch   v znení neskorších  prepisov  je  vo výške  45 000,- Sk za každý výherný hrací prístroj na obdobie jedného roku.

•	222 Pokuty, penále a iné sankcie                                                         7 000 tis. Sk
Príjmy z pokút uložených Mestskou políciou za porušenie predpisov a príjmy z pokút za porušenie finančnej disciplíny – za porušenie stavebného zákona, zákona o odpade a pod. 

•	223 Poplatky a platby z nepriem.a náhodného predaja služieb      19 045 tis. Sk             
Jedná sa o príjmy za služby v detských jasliach, jedálni dôchodcov, za opatrovateľskú službu, za poskytovanie rekreačných zariadení mesta zamestnancom, príjmy zo stravného v jedálni mestského úradu, poplatky za odber vody v prímestských častiach Bytčica, Brodno, poplatky za uloženie odpadov na skládku komunálneho odpadu v Považskom Chlmci, za uloženie popolčeka na odkalisko, za služby školiaceho strediska mestskej polície. 

•	229 005 Za znečisťovanie ovzdušia                                                        200 tis. Sk

230 Kapitálové príjmy                                                                                    41 985 tis. Sk

•	231 Príjem z predaja kapitálových aktív                                             5 385 tis. Sk
Predaj kapitálových aktív – budov a bytov v zmysle kúpnych zmlúv.

•	Príjem z predaja pozemkov a nehmotných aktív                              36 600 tis. Sk
Predpokladaný predaj pozemkov vo vlastníctve mesta.

240 Úroky z tuzemských úverov,pôžičiek, návratných fin.výpomocí.....    2 500 tis. Sk
Úroky z účtov finančného hospodárenia a z termínovaných vkladov.

290 Iné nedaňové príjmy                                                                                 7 500 tis. Sk
•	292 008 Z výťažkov z lotérií a iných pod.hier                                     6 000 tis. Sk
Pri hazardných hrách podľa zákona č. 171/2005 Z. z. o hazardných hrách a o zmene a doplnení niektorých zákonov je povinný prevádzkovateľ odviesť 3 % z výťažku na účet obce, v sídle ktorej sa výťažok dosiahol. 

•	292 027 Iné (spoločenská hodnota drevín)                                         1 500 tis. Sk
Podľa zákona  č. 287/1994 Z. z. o ochrane prírody a krajiny a zákona č.416/2001 Z. z. o prechode niektorých pôsobností štátnej správy na samosprávu   spoločenská hodnota stromov a kríkov  je  príjmom mesta. Príjem z výrubu  drevín bude v plnej výške použitý na náhradnú výsadbu. 

300 Granty a transfery                                                             226 915 tis. Sk

310 Tuzemské bežné granty a transfery                                                    210 102 tis. Sk
312 Transfery v rámci verejnej správy                                                       210 102 tis. Sk
Podrbný prehľad predpokladaných transferov  na prenesený výkon štátnej správy na rok 2008  je súčasťou tabuľky č.1-2.strana.

320 Tuzemské kapitálové granty a transfery                                               15 353 tis. Sk
322 Transfery v rámci verejnej správy                                                         15 353 tis. Sk
Dotácie poskytnuté Ministerstvom výstavby a regionálneho rozvoja SR na výstavbu nájomných bytových domov na Hájiku v roku 2007, ktoré prechádzajú do roka 2008.

340 Zahraničné transfery                                                                                1 460 tis. Sk
Transfer na základe Zmluvy o poskytnutí nenávratného finančného príspevku na projekt : Územná prognóza strategického rozvoja mesta Žilina

Príjmové finančné operácie                                                    106 000 tis. Sk

400 Príjmy z transakcií s finan. aktívami a pasívami            106 000 tis. Sk

•	430 Príjmy z predaja majetkových účastí                                          96 000 tis. Sk
Predaj akcií Dexia banka Slovensko ISIN: SK 111 000 1270 v počte 2000 ks za hodnotu 48 000,- Sk/akcia v prospech Dexia banky a.s. Ich menovitá hodnota je v súčasnosti 12 000 Sk/akcia. Výnos z predaja bude použitý na splátku komunálnych obligácií  ( KOM Žilina IV ) v roku 2008.

•	450 Príjmy z ostatných finančných operácií                                    10 000 tis. Sk
Prevody medzi peňažnými fondami mesta. Ide o fondy, ktoré mesto tvorí počas roka – humanitárny fond, fond rozvoja bývania, fond kriminality. Ide o  účelové fondy a používajú sa prostredníctvom rozpočtu mesta.

Bytové hospodárstvo                                                                                56 794 tis. Sk
Mesto Žilina – Bytterm a.s. – 2. účtovný okruh
Podstatnú časť príjmov predstavuje príjem z prenájmu bytových a nebytových priestorov vo vlastníctve mesta a v správe Byttermu a.s. v celkovom objeme 56 168 tis. Sk. 
Rozpočet bytového hospodárstva je  vyrovnaný.

REKAPITULÁCIA PRÍJMOV :				
Bežné príjmy:	 	1 166 145	1 172 477	1 183 801	
Kapitálové príjmy:	 	57 338	6 385	6 327	
Príjmové finančné operácie:	106 000	10 000	10 000	
Príjmy  bez PFO :	 	1 223 483	1 178 862	1 190 128	
Príjmy spolu :	1 329 483	1 188 862	1 200 128	

Výdavky celkom  :                                                                 1 329 483 tis. Sk
 
V návrhu rozpočtu výdavkov sú zapracované všetky výdavky na samosprávne funkcie mesta,  splátky úrokov a úverov, pričom výdavky pre ďalší rozvoj v tejto fáze návrhu sú  len v obmedzenej výške a v súlade s tvorbou zdrojov.

•	Výdavky verejnej správy  - bežné                                                      98 856 tis. Sk
•	 Výdavky verejnej správy  - kapitálové                                              18 518 tis. Sk

Výdavky na správu mestského úradu predstavujú predovšetkým výdavky na technicko-administratívne a hospodársko-organizačné zabezpečenie jeho  prevádzky.
Ide najmä o
-	mzdové náklady, energie, 
-	materiál – nákup interiérového vybavenia,telekomunikačnej techniky,kancelárskeho materiálu, čistiacich potrieb, pracovných odevov pre pracovníkov klientskeho centra a pod., 
-	dopravné – nákup pohonných hmôt, poistenie osobných automobilov, prepravné údržba vozového parku,
-	údržba – interiérového vybavenia,VT, budov a priestorov
-	nájomné – náklady na outsourcing VT ( prenájom HW a SW, technická podpora,networking)
-	služby – zabezpečenie školení,stravovanie zamestnancov, odmeny pre poslancov , viazanie zbierok zákonov, právne služby, kolkové známky, dohody o vykonaní práce a pod.
-	 prevádzkové výdavky na   budovy v majetku mesta 

Ďalšími výdavkami na správu MÚ sú kapitálové výdavky – nákup softvéru,výpočtovej techniky, interiérového vybavenia, telekomunikačnej techniky, zabezpečenie kamerového systému na MÚ, nákup 2 osobných automobilov – pre potreby sociálneho odboru a odboru dopravy a životného prostredia – verejnoprospešné služby.
V rámci kapitálových výdavkov sa predpokladá  rekonštrukcia plynových kotolní (na radnici a v  budove MÚ) a výmena okien v budove MÚ.

Výdavky na prenesený výkon štátnej správy sú v plnej výške pokryté príjmami- účelovými dotáciami zo štátneho rozpočtu a podliehajú zúčtovaniu s príslušnými ministerstvami –poskytovaťeľmi. 

                                                                                                                                v tis. Sk
 prenesené kompetencie - školstvo	200 000	
 prenesené kompetencie - matrika	1 929	
 prenesené kompetencie - ŠFRB	985	
 prenesené kompetencie - stavebný úrad	4 120	
 prenesené kompetencie - register obyvateľstva	1 280	
 prenesené kompetencie - pozemné komunikácie	120	
 prenesené kompetencie - aktivačné práce	368	
 prenesené kompetencie - životné prostredie	400	

•	Transakcie verejného dlhu                                                                 63 173 tis. Sk
Rozpočtované výdavky na splátky úrokov z úverov v zmysle úverových zmlúv a na tvorbu umorovacieho fondu na splátky výnosov z komunálnych obligácií KOM Žilina IV.

•	Civilná obrana                                                                                           360 tis. Sk
Rozpočtované výdavky sú na zabezpečenie nevyhnutých nákladov na udržiavanie úkrytov CO pre zachovanie ich účelu (el.energia, nákup žiaroviek,odstraňovanie drobných závad, deratizácia...).

•	Ochrana pred požiarmi-bežné výdavky                                                 530 tis. Sk
•	Ochrana pred požiarmi-kapitálové výdavky                                            70 tis. Sk
Rozpočet predstavuje náklady na udržiavanie prevádzkyschopnosti hasičských zbrojníc (nákup špeciálneho materiálu, náklady na pohonné látky, údržba vozidiel PO, poistné, pneumatiky, príspevky na kultúrne podujatia – Sv. Florián a pod.)
Kapitálový výdavok – nákup použitého zásahového vozidla.

•	Policajné služby  - bežné výdavky                                                     42 689 tis. Sk
•	Policajné služby  - kapitálové výdavky                                                4 400 tis. Sk
Predložený rozpočet  zahŕňa výdavky nevyhnutné na činnnosť mestskej polície pri plánovanom počte 90 zamestnancov. Ide predovšetkým o mzdové výdavky, výdavky na energie, na nákup materiálu (všeobecný materiál, nákup výstrojných a odevných súčastí uniformy), dopravné , na údržbu ( budovy a  dopravných prostriedkov) a ostatné tovary a služby v súvislosti s výkonom služby. 
Kapitálové  výdavky zahrňujú rozšírenie kamerového systému v meste a nákup osobných motorových vozidiel.

•	Jedáleň mestského úradu  - bežné výdavky                                       3 006 tis. Sk
•	Jedáleň mestského úradu  - kapitálové výdavky                                  120 tis. Sk
Rozpočet zahŕňa výdavky na zabezpečenie  závodného stravovania (mzdy, energie, nákup potravín.... )
Kapitálové výdavky – nákup elektrickej panvice.

.
•	Všeobecná pracovná oblasť                                                                    368 tis. Sk
Rozpočtované výdavky súvisiace so zamestnávaním pracovníkov na verejnoprospešné práce a refundované Úradom práce, sociálnych vecí a rodiny.

•	Veterinárna oblasť                                                                                      40 tis. Sk
Výdavky na deratizáciu a očkovacie vakcíny.

•	Lesníctvo  - neštátne lesy                                                                     1 200 tis. Sk
Predložený rozpočet vychádza z predpokladaného rozsahu prác vykonaných v lesoparku Chrasť – údržba a výrub nežiadúcich drevín, zalesnenie plôch v súlade s lesným hospodárskym plánom 

•	Výstavba                                                                                                 7 286 tis. Sk
Rozpočtované výdavky súvisia s poskytovaním inžinierskej  činnosti v rámci investičnej výstavby, náklady spojené so zabezpečením územno-plánovacích podkladov na dopracovanie a schválenie územného plánu mesta. Súčasťou položky sú aj výdavky v súvislosti realizáciou  projektu : Územná prognóza strategického rozvoja mesta Žilina.

•	Cestná doprava                                                                                    87 200 tis. Sk
Výdavky zahrnuté v tejto položke zahŕňajú predpokladanú výšku poplatkov Žilinskej parkovacej spoločnosti s.r.o. v zmysle uzatvorených  zmlúv a bežný transfer pre DPMŽ s.r.o. na zabezpečenie mestskej verejnej dopravy vo výške 78 200 tis. Sk.

•	Správa a údržba ciest                                                                          43 950 tis. Sk
Rozpočtované výdavky sú spojené s celoročnou údržbou miestnych komunikácií. V rozpočte nie je zahrnutá súvislá údržba, nakoľko táto bude riešená komplexne.

•	Cestovný ruch                                                                                        4 001 tis. Sk                                       
Položka zahŕňa výšku bežného  transferu pre príspevkovú organizáciu Turistická informačná kancelária.

•	Verejnoprospešné služby                                                                   82 627 tis. Sk
( nakladanie s odpadmi, ochrana životného prostredia, rozvoj obce )

-	Odvoz komunál.odpadov – odvoz odpadov, separácia                         14 000 tis. Sk
-	Údržba chodníkov -  čistenie chodníkov a komunikácií                          23 627 tis. Sk
-	Údržba zelene                                                                                        34 000 tis. Sk
-	Údržba cintorínov                                                                                     6 500 tis. Sk
-	Údržba zariadení (lavičky,fontány,ver.WC,detské ihriská.....)                  4 500 tis. Sk
Časť zdrojov na údržbu verejnej zelene tvoria zdroje zo štátneho rozpočtu (recyklačný fond), ktoré sú vedené na samostatnom účte a príjem mesta za povolený výrub stromov (spoločenská hodnota drevín). 
•	Zásobovanie vodou                                                                               5 980 tis. Sk
Rozpočtované výdavky sú  na dodávku vody zo Severoslovenskej vodárenskej spoločnosti a.s. do prímestkých častí Bytčica a Brodno a na vodné a stočné na Mojmírovej ulici, na údržbu a opravy na týchto vodovodoch.

•	Verejné osvetlenie – bežné výdavky                                                  25 433 tis. Sk
•	Verejné osvetlenie – kapitálové  výdavky                                              212 tis. Sk
Rozpočtované výdavky sú na údržbu mestského verejného osvetlenia a na úhradu elektrickej energie. Kapitálové výdavky súvisia s rekonštrukciou a modernizáciou verejného osvetlenia.

•	Bytterm a.s.                                                                                        56 794 tis. Sk
(2. účtovný okruh mesta -  správa bytového a nebytového fondu mesta)
Správu bytov vo vlastníctve mesta zabezpečuje BYTTERM a.s., na základe mandátnej zmluvy. 
Rozpočet je zostavený ako vyrovnaný a výdavky sú pokryté príjmami v plnom rozsahu. Pri tvorbe rozpočtu sa vychádza z predpísaných príjmov z nájomného a za služby v  bytových a nebytových priestorov.

•	Rekreačné a športové služby-bežné výdavky                                  33 000 tis. Sk
•	Rekreačné a športové služby-kapitálové výdavky                             1 500 tis. Sk
Na položke sú rozpočtované bežné a kapitálové transfery príspevkovej organizácii Mestská krytá plaváreň, bežný transfer Žilinskej parkovacej spoločnosti na prevádzku Športovej haly, bežné transfery občianskym združeniam so športovou činnosťou v súvislosti s grantovým systémom a dotácia MsHK a.s.

•	Kultúrne služby –bežné výdavky                                                         9 330 tis. Sk
Na položke sú rozpočtované výdavky na bežné transfery občianskym združeniam s kultúrnou činnosťou v súvislosti s grantovým systémom a ostatné bežné transfery na zabezpečenie kultúrnych akcií v Meste Žilina v roku 2008.  

•	Divadlá –bežné výdavky                                                                     15 524 tis. Sk
•	Divadlá –kapitálové výdavky                                                                   500 tis. Sk
Na položke sú rozpočtované bežné a kapitálové transfery príspevkovej organizácii Mestské divadlo.

•	Kultúrne zariadenia                                                                                  635 tis. Sk
Na položke sú rozpočtované nevyhnutné výdavky súvisiace s prevádzkou kultúrnych domov vo vlastníctve mesta. 

•	Ostatné kultúrne služby                                                                          875 tis. Sk
Položka zahŕňa výdavky na kultúrnu činnosť organizovanú mestom – prevádzka mestského rozhlasu,  účasť zástupcov mesta na rôznych obradoch – jubileá, pohreby......

•	Náboženské služby                                                                                  500 tis. Sk
Okrem transferov náboženským organizáciam sú na položke rozpočtované výdavky v celkovom objeme 300 tis. Sk pre Charitatívno-sociálne centrum. 

•	Predškolská výchova – detské jasle –bežné výdavky                     16 160 tis. Sk
•	Predškolská výchova – detské jasle –kapitálové výdavky                   500 tis. Sk
Mesto má vo svojom majetku tri zariadenia detských jaslí, ktoré sú  okrem bežnej           činnosti zamerané aj na zdravotnú starostlivosť - očná, dietetická, rehabilitačná a na liečbu ochorení dýchacích ciest
V rozpočte sú zahrnuté výdavky súvisiace s prevádzkou týchto zariadení a to predovšetkým mzdové výdavky, výdavky na energie, na nákup materiálu a služieb, na údržbu budovy a vnútorných zariadení.
V rámci kapitálových  výdavkov sú finančné prostriedky plánované  na zakúpenie novej zdravotnej techniky ktorá je nutná k liečbe detí, nakoľko prístroje sú zastarané, opotrebované a strácajú funkčnosť. 

•	Vzdelávanie-bežné výdavky                                                             458 240 tis. Sk
•	Vzdelávanie-kapitálové výdavky                                                          4 900 tis. Sk
Výdavky na zabezpečenie prevádzky školských zariadení v rámci prenesených kompetencií sú v predpokladanej výške 220 000 tis. Sk spolu s vlastnými  príjmami školských zariadení.
Výdavky na financovanie originálnych kompetencií  ( materské školy, ŠJ,ŠKD, Centrá voľného času, ZUŠ a Stredisko služieb škole) predstavujú 238 240 tis.Sk.
Kapitálové výdavky sú plánované na vybavenie zariadení školského stravovania, plynofikácia MŠ Strážov, pripojenie MŠ Bánová na kanalizáciu a náklady spojené s presťahovaním MŠ Bytčica do priestorov ZŠ Bytčica.

•	Staroba – jedáleň dôchodcov, kluby dôchodcov                             10 216 tis. sk
Mesto prevádzkuje jedáleň a klub  dôchodcov na Vlčincoch a klub dôchodcov v Strážove.
V rozpočte sú zahrnuté výdavky súvisiace s prevádzkou týchto zariadení a to predovšetkým mzdové výdavky, výdavky na energie, na nákup materiálu a služieb,na údržbu budovy a vnútorných zariadení.

•	Ďalšie sociálne služby – opatrovateľské služby                              18 855 tis. Sk
Na území mesta poskytuje opatrovateľskú starostlivosť 139 opatrovateliek pre cca 550 občanov.
Rozhodujúcimi položkami sú mzdy opatrovateliek, ďalej výdavky na tovary a služby a dopravné.
Súčasťou rozpočtu na tejto položke  sú výdavky vo výške 600 tis. Sk na vybudovanie poradne pre obete domáceho násilia a vo výške 720 tis. Sk na financovanie opatrovateľskej služby v súvislosti s prechodom kompetencií od VÚC.

•	Dávky sociálnej pomoci                                                                        1 100 tis. Sk
Výdavky na financovanie služieb pre sociálne odkázaných občanov ( napr.pohreby) a príspevky v hmotnej núdzi na základe individuálneho posúdenia sú pokryté v rozpočte v objeme 1 100 tis. Sk.

•	Investičná výstavba                                                                             19 321 tis. Sk
Do rozpočtu na rok 2008 je zahrnutá len investičná výstavba na položke rozvoj bývania, nakoľko dotácie poskytnuté Ministerstvom výstavby a regionálneho rozvoja SR na výstavbu nájomných bytových domov na Hájiku v roku 2007 prechádzajú do roka 2008. Ich čerpanie je podmiené použitím vlastných zdrojov.

•	Výdavkové finančné operácie                                                        182 639 tis. Sk
Transakcie verejného dlhu – splátky úverov v zmysle úverových zmlúv a splátka komunálnych obligácií KOM Žilina IV.

REKAPITULÁCIA VÝDAVKOV :	 	 	 	
Bežné výdavky :	 	1 096 762	1 098 708	1 115 411	
Kapitálové výdavky :	50 082	7 515	2 441	
Výdavkové finančné operácie :	182 639	82 639	82 276	
Výdavky  bez FO :	1 146 844	1 106 223	1 117 852	
Výdavky spolu :	 	1 329 483	1 188 862	1 200 128	

 Ďalší rozvoj mesta – predovšetkým výdavky na rozvojové programy – bude predmetom rozpočtových opatrení v roku 2008, ktoré sa budú vykonávať operatívne podľa plnenia príjmov a tým aj možnosťou regulácie výdavkov.
 Zmeny, ktoré v priebehu roka  vyplynú z rozpisových listov  z príslušných ministerstiev o výškach dotácie pre  školstvo, matričnú činnosť, komplexnú bytovú výstavbu a ostatný výkon prevzatej štátnej správy budú následne predložené mestskému zastupiteľstvu  na prerokovanie  a schválenie.
V priebehu roka 2008 bude prehodnocované  napĺňanie rozpočtových príjmov a priebežne budú vykonávané zmeny rozpočtu v príjmovej a výdavkovej časti rozpočtu a podľa potreby sa budú vykonávať prípadné zmeny rozpočtu.